19.1.2023
MT
Il-Ġurnal Uffiċjali tal-Unjoni Ewropea
L 17/77
REGOLAMENT TA’ IMPLIMENTAZZJONI TAL-KUMMISSJONI (UE) 2023/130 tat-18 ta’ Jannar 2023 li jistabbilixxi regoli għall-implimentazzjoni tar-Regolament (UE) 2021/2115 tal-Parlament Ewropew u tal-Kunsill dwar il-preżentazzjoni tal-kontenut tar-rapport annwali dwar il-prestazzjoni
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea, Wara li kkunsidrat ir-Regolament (UE) 2021/2115 tal-Parlament Ewropew u tal-Kunsill tat-2 ta’ Diċembru 2021 li jistabbilixxi regoli dwar l-appoġġ għall-pjanijiet strateġiċi li għandhom jitfasslu mill-Istati Membri skont il-Politika Agrikola Komuni (Pjanijiet Strateġiċi tal-PAK) u ffinanzjati mill-Fond Agrikolu Ewropew ta’ Garanzija (FAEG) u mill-Fond Agrikolu Ewropew għall-Iżvilupp Rurali (FAEŻR) u li jħassar ir-Regolamenti (UE) Nru 1305/2013 u (UE) Nru 1307/2013 (1), u b’mod partikolari l-Artikolu 134(14) u l-Artikolu 150(3) tiegħu, Billi: (1)
Ir-Regolament (UE) 2021/2115 jistabbilixxi qafas legali għall-Politika Agrikola Komuni (PAK) abbażi ta’ mudell ta’ implimentazzjoni orjentat lejn il-prestazzjoni.
Dak ir-Regolament jistabbilixxi l-objettivi speċifiċi tal-Unjoni li għandhom jintlaħqu mill-PAK.
Dak ir-Regolament jiddefinixxi wkoll it-tipi ta’ intervent, kif ukoll ir-rekwiżiti komuni tal-Unjoni applikabbli għall-Istati Membri, filwaqt li jħalli lill-Istati Membri l-flessibbiltà fir-rigward tattfassil tal-istrateġija ta’ intervent tagħhom biex iqisu l-kundizzjonijiet lokali, il-ħtiġijiet u l-arranġamenti interni tagħhom.
Dak ir-Regolament jispeċifika li l-Istati Membri għandhom responsabbiltà akbar fir-rigward ta’ kif jilħqu l-objettivi speċifiċi tal-PAK u jiksbu l-miri, inkluż billi jiżguraw il-koerenza bejn l-għodod multipli tal-Pjan Strateġiku tal-PAK.
(2)
L-Artikolu 128 tar-Regolament (UE) 2021/2115 jipprovdi li għandu jiġi stabbilit qafas ta’ prestazzjoni li jippermetti rappurtar, monitoraġġ u evalwazzjoni tal-prestazzjoni tal-Pjanijiet Strateġiċi tal-PAK waqt l-implimentazzjoni tagħhom, inkluż ir-rappurtar regolari dwar, fost l-oħrajn, l-attivitajiet ta’ prestazzjoni u monitoraġġ.
Skont l-Artikolu 129(b) u (c) ta’ dak ir-Regolament, l-objettivi tal-qafas ta’ prestazzjoni huma li jimmonitorja l-progress li jkun sar lejn il-kisba tal-miri tal-Pjanijiet Strateġiċi tal-PAK u li jivvaluta l-impatt, l-effettività, l-effiċjenza, ir-rilevanza u l-koerenza tal-interventi tal-Pjanijiet Strateġiċi tal-PAK.
(3)
Bħala element essenzjali tal-qafas ta’ prestazzjoni, skont l-Artikolu 134 tar-Regolament (UE) 2021/2115 u l-Artikolu 9(3)(b) u l-Artikolu 10 tar-Regolament (UE) 2021/2116 tal-Parlament Ewropew u tal-Kunsill (2), l-Istati Membri għandhom jipprovdu rapport annwali dwar il-prestazzjoni fl-implimentazzjoni tal-Pjan Strateġiku tal-PAK, li jkun fih informazzjoni kwantitattiva u kwalitattiva rilevanti għall-prestazzjoni tal-Pjanijiet Strateġiċi tal-PAK tagħhom.
(4)
Sabiex jiġi żgurat li l-kontenut tar-rapporti annwali dwar il-prestazzjoni jwieġeb b’mod effettiv għall-objettivi talqafas ta’ prestazzjoni stabbiliti fl-Artikolu 129 tar-Regolament (UE) 2021/2115, l-istruttura tagħhom jenħtieġ li tippermetti l-għoti ta’ informazzjoni, rilevanti għall-prestazzjoni fir-rigward ta’ kull wieħed mill-objettivi speċifiċi tal-PAK, u fir-rigward tal-elementi orizzontali stabbiliti f’dak ir-Regolament li jaffettwaw l-implimentazzjoni tal-Pjan Strateġiku tal-PAK kollu kemm hu.
(5)
Skont l-Artikoli 124(3)(a) u (b), u 124(4)(b), tar-Regolament (UE) 2021/2115, il-kumitat ta’ monitoraġġ għandu jeżamina l-progress li jkun sar fl-implimentazzjoni tal-Pjan Strateġiku tal-PAK u jagħti opinjoni dwar ir-rapporti annwali dwar il-prestazzjoni.
Għalhekk, ir-rapport annwali dwar il-prestazzjoni jenħtieġ li jkun fih l-informazzjoni kwalitattiva u kwantitattiva kollha, inklużi kwistjonijiet li jaffettwaw il-progress u l-prestazzjoni tal-Pjan Strateġiku tal-PAK f’sena finanzjarja partikolari, biex il-kumitat ta’ monitoraġġ ikun jista’ jistabbilixxi l-opinjoni tiegħu dwar ir-rapport annwali dwar il-prestazzjoni.
(1) ĠU L 435, 6.12.2021, p. 1.
(2) Ir-Regolament (UE) 2021/2116 tal-Parlament Ewropew u tal-Kunsill tat-2 ta’ Diċembru 2021 dwar il-finanzjament, il-ġestjoni u l-monitoraġġ tal-politika agrikola komuni u li jħassar ir-Regolament (UE) Nru 1306/2013 (ĠU L 435, 6.12.2021, p. 187).